Document ID: 31998R2234

KOMISSION ASETUS (EY) N:o 2234/98,
annettu 16 päivänä lokakuuta 1998,
painaviksi ruhoiksi lihotettavien karitsojen määritelmän soveltamista koskevista yksityiskohtaisista säännöistä annetun asetuksen (ETY) N:o 2814/90 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89 (1), sellaisena kuin se on viimeksi muutettuna asetuksella (EY) N:o 1589/96 (2), ja erityisesti sen 5 artiklan 9 kohdan,
ottaa huomioon painaviksi ruhoiksi lihotettavien karitsojen määritelmästä 12 päivänä joulukuuta 1989 annetun neuvoston asetuksen (ETY) N:o 3901/89 (3), sellaisena kuin se on viimeksi muutettuna asetuksella (EY) N:o 1266/95 (4), ja erityisesti sen 1 artiklan 2 kohdan,
sekä katsoo, että
komission asetuksessa (ETY) N:o 2814/90 (5), sellaisena kuin se on viimeksi muutettuna asetuksella (EY) N:o 1529/96 (6), vahvistetaan painaviksi ruhoiksi lihotettavien karitsojen määritelmän soveltamista koskevat yksityiskohtaiset säännöt,
asetuksen (ETY) N:o 3901/89 1 artiklan 1 kohdan toisessa alakohdassa säädetään yksinkertaistetun tarkastusmenettelyn käyttöönotosta lukumääräisesti rajoitettuun liharotuun kuuluvien ja maantieteellisesti hyvin rajoitetuilla alueilla kasvatettavien ja painaviksi ruhoiksi lihotettavien karitsojen kohdalla; tämän vuoksi olisi muutettava asetusta (ETY) N:o 2814/90 yksinkertaistamalla säädettyä hallinnollista tarkastusmenettelyä säilyttämällä silti edelleen tuottajan velvoite osoittaa, että hän on lihottanut kaikki tilallaan syntyneet karitsat painaviksi ruhoiksi; kyseisen velvoitteen voidaan katsoa täyttyvän, jos tarkastuksessa todetaan, että läsnäolevien karitsojen prosenttiosuus suhteessa syntyneisiin karitsoihin on suurempi kuin kyseisten rotujen osalta tai kyseisillä alueilla tavanomaisesti käytettävien kasvatuskäytäntöjen mukaan määritetty vähimmäiskynnys ja että karitsoja on pidetty ajan, jonka ansiosta asetuksen (ETY) N:o 3901/89 1 artiklan 1 kohdan c alakohdassa säädetyt lihotusta koskevat edellytykset täyttyvät; olisi otettava käyttöön valvontatoimenpiteitä ja seuraamuksia siltä varalta, että mainitut sitoumukset jäävät täyttämättä, ja
tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2814/90 2 artikla seuraavasti:
"2 artikla
1. Kunkin lampaanmaitoa tai lampaasta saatavia maitotuotteita kaupan pitävän tuottajan, joka haluaa hyötyä asetuksen (ETY) N:o 3901/89 1 artiklan 1 kohdan toisessa alakohdassa säädetystä poikkeamisesta tämän asetuksen liitteessä tarkoitetuille maantieteellisille alueille sijoittautuneiden ja siinä esitettyihin rotuihin kuuluvien karitsojen osalta, on palkkiohakemusta tehdessään sitouduttava kasvattamaan tilallaan kaikki hakemuksessa ilmoitetuista uuhista peräisin olevat karitsat ja lihottamaan ne painaviksi ruhoiksi. Sitoumuksen katsotaan täyttyneen, jos tarkastuksessa, paitsi poikkeuksellisissa asianmukaisesti perustelluissa olosuhteissa, tilalla läsnä olevien karitsojen prosenttiosuus on vähintään 70 prosenttia tilalla syntyneistä ja siellä vähintään 75 päivää syntymän jälkeen pidetyistä karitsoista.
Tätä sitoumusta noudattavat tuottajat saavat asetuksen (ETY) N:o 3013/89 5 artiklan 4 kohdassa tarkoitetun painavien laatuluokkien palkkion kaikkien palkkiokelpoisten uuhiensa osalta.
2. Tällaisen sitoumuksen tehneiden tuottajien on pidettävä ajan tasalla olevaa rekisteriä, johon merkitään karitsojen siirrot (tilalta lähtevien ja sinne tulevien eläinten määrä) vähintään siirrettyjen eläinten kokonaismäärän perusteella ja jossa mainitaan tarvittaessa eläinten alkuperä tai määräpaikka sekä tällaisten siirtojen päivämäärä, ja karitsoja myytäessä tai teurastettaessa tarvittaessa toimitettava siitä todisteet, kuten myyntikuitit tai teurastustodistukset.
3. Toimivaltaisen viranomaisen on tehtävä vähintään kerran vuodessa tarkastus paikalla tiettynä markkinavuotena hakemuksia jättäneen kunkin tuottajan karitsointipaikalla, sanotun kuitenkaan rajoittamatta asetuksen (ETY) N:o 3887/92 6 artiklan 6 kohdassa tarkoitetun yhdennetyn järjestelmän mukaisten vaatimusten noudattamista. Tällaisiin tarkastuksiin on sisällyttävä tilalla läsnä olevien ja tuottajan pitämään rekisteriin kirjattujen lampaiden sekä todistusasiakirjojen tarkastus sen varmistamiseksi, että sitoumusta on noudatettu.
Jos sitoumusta ei ole noudatettu, palkkiokelpoisille uuhille maksetaan palkkiota ainoastaan kevyiden laatuluokkien osalta.
Kuitenkin jos toimivaltainen viranomainen toteaa, että sitoumuksen noudattamatta jättäminen johtuu tahallisesti tai vakavasti laiminlyöden tehdystä virheellisestä ilmoituksesta, kyseinen tuottaja menettää myös asetuksen (ETY) N:o 3013/89 5 artiklan 3 kohdassa tarkoitetun palkkio-oikeutensa markkinointivuodeksi, jonka osalta virheellinen ilmoitus on todettu."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuonna 1999 ja sitä seuraavina markkinointivuosina esitettyihin palkkiohakemuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä lokakuuta 1998.

Labels: 17
6